**Notă informativă**

**la proiectul hotărîrii Guvernului privind aprobarea Regulamentului**

de interacțiune dintre Serviciul național unic pentru apelurile de urgență 112 și serviciile specializate de urgență

Proiectul hotărîrii Guvernului privind aprobarea Regulamentului de interacțiune dintre Serviciul național unic pentru apelurile de urgență 112 și serviciile specializate de urgență a fost elaborat în temeiul prevederilor art. 8 alin.(1) din Legea nr. 174 din 25 iulie 2014 cu privire la organizarea şi funcţionarea Serviciului naţional unic pentru apelurile de urgenţă 112.

La momentul actual asigurarea unei interacțiuni eficiente dintre Serviciul național unic pentru apelurile de urgență 112 și serviciile specializate de urgență este una din priorităţile care urmăreşte obiectivul de a asigura un nivel sporit de siguranţă şi protecţie a populaţiei pe întreg teritoriul ţării în situațiile de urgență.

Menționăm că Serviciul 112 este organizat ca o structură integrată, în care Centrele de preluare a apelurilor de urgenţă (din cadrul Serviciului 112) recepţionează apelurile de urgenţă pe întreg teritoriul Republicii Moldova, localizează terminalul apelantului în baza informaţiei parvenite de la furnizorii de servicii de comunicaţii electronice şi a informaţiei comunicate de apelant, analizează, prin intermediul Sistemului informaţional automatizat al Serviciului 112, informaţia obţinută şi transmit către dispeceratele serviciilor specializate de urgenţă relevante apelul şi datele asociate solicitării de intervenţie. Respectiv, Serviciul 112 completează și transmite, iar serviciile specializate de urgenţă (conform competenţelor) preiau fişa apelului de urgenţă și întreprind acţiuni imediate privind organizarea intervenţiei la solicitările parvenite.

Aprobarea Regulamentului este necesară, reieșind din faptul că modelul de implementare a numărului de urgență european 112 în Republica Moldova, stabilit în Legea nr. 174 din 25 iulie 2014 cu privire la organizarea şi funcţionarea Serviciului naţional unic pentru apelurile de urgenţă 112, presupune o strînsă interacțiune a mai multor autorități și structuri (Serviciul 112 (CPAU), dispeceratele serviciilor specializate de urgență).

Proiectul Regulamentului conține reglementări privind:

* Modul de colaborare și interacțiune operațională dintre Centrele de preluare a apelurilor de urgență din cadrul Serviciului 112 și dispeceratele serviciilor specializate de urgență din cadrul Centrului Național de Asistență Medicală Urgentă Prespitalicească, Inspectoratului General al Poliţiei, Inspectoratului General pentru Situații de Urgență;
* Atribuțiile Serviciului 112 privind recepționarea apelurilor de urgență și transmiterea datelor asociate acestora serviciilor specializate de urgență;
* Atribuțiile serviciilor specializate de urgență privind preluarea solicitărilor de intervenție și organizarea intervențiilor;
* Confidențialitatea datelor cu caracter personal.

 Reieșind din cele menționate, considerăm necesar aprobarea Regulamentului de interacțiune dintre Serviciul național unic pentru apelurile de urgență 112 și serviciile specializate de urgență, care va constitui baza normativ – juridică privind colaborarea și interacțiunea dintre Serviciul 112 şi serviciile specializate de urgenţă.